送石士志推官赴調
作者：洪咨夔
朝代：宋

paragraphs: 石友抱奇璞，朅來掾吾邦。
昂然凌霄姿，莒鼎獨力扛。
入幕有此士，諸人亮難雙。
決事風赴谷，哦詩雨翻江。
青衫裹妍骨，黑髮今眉龐。
世無九方皋，誰識驪與駹。
一朝解綬去，船鼓催逢逢。
闔府少顔色，我心若爲降。
倦游方閉門，寄傲但一窗。
惜別不得餞，况能綴羊腔。
明廷急才俊，召驛南逾瀧。
森森鄧林枝，剪拔窮株樁。
豈其飯牛戚，未作展驥龐。
早晚對北闕，葉鐘發鯨撞。